‘ลลิล’เปิดกลยุทธ์รุกภูธรหนุนโตยั่งยืน
&#8220;ลลิล&#8221; เปิดแผนโตยั่งยืน รุกบ้านแนวราบภูธร ตั้งเป้ารายได้ปีนี้โต 20%
19 ก.พ. 2556

“ลลิล” เปิดแผนโตยั่งยืน รุกบ้านแนวราบภูธร ตั้งเป้ารายได้ปีนี้โต 20% 
นายไชยยันต์ ชาครกุล กรรมการผู้จัดการ บริษัท ลลิล พร็อพเพอร์ตี้ (LALIN) เปิดเผยแผนดำเนินธุรกิจปี 2556 ว่า บริษัทตั้งเป้าเติบโตอย่างยั่งยืน โดยการกระจายสร้างบ้านเดี่ยวก่อนขายไปยังต่างจังหวัด ซึ่งมีกำลังซื้อสูง นอกจากนี้วิกฤตมหาอุทกภัยปี 2554 ที่ผ่านมา ทำให้ความต้องการซื้อบ้านในกรุงเทพฯ หายไป ผู้ประกอบการหลายรายมุ่งขยายการสร้างบ้านมาต่างจังหวัดมากขึ้น 
นายไชยยันต์ กล่าวว่า ได้เตรียมความพร้อมก่อนออกไปต่างจังหวัด เมื่อ 2 ปีที่ผ่านมา ตั้งแต่การเตรียมซื้อที่ดินซึ่งขณะนั้นราคายังไม่สูงนัก การหมุนทีมงานจากส่วนกลางที่กรุงเทพฯ มายังโครงการต่างจังหวัดใกล้เคียง เช่น ทีมงานก่อสร้าง ทำให้ต้นทุนการสร้างต่ำ จึงสู้ราคากับผู้ประกอบการอื่นได้ 
ลลิลประเดิมโครงการแรกที่ อ.ศรีราชา จ.ชลบุรี เนื้อที่ทั้งหมด 80 ไร่ ประเดิมโครงการแรก “แลนซีโอ คริป” ที่ อ.ศรีราชาบ่อวิน โครงการแรกมูลค่า 1,200 ล้านบาท เป็นบ้านเดี่ยว พื้นที่ตั้งแต่ 50-80 ตร.ว. ราคา 2 ล้านบาทต้นๆ ไปถึง 4 ล้านบาทเศษ ซึ่งตอบโจทย์ผู้บริโภคได้ด้วยคุณภาพที่เหนือกว่า และจุดเด่นคือทำเลบ้าน จับกลุ่มลูกค้านิคมอุตสาหกรรม ผู้บริหาร และเจ้าของกิจการ 
นายไชยยันต์ ตั้งเป้ารายได้ปีนี้ 2,250 ล้านบาท เติบโต 20% จากปีก่อน ปีนี้มีแผนเปิดโครงการใหม่ทั้งหมด 810 โครงการ มูลค่าขาย 4,000 ล้านบาท คาดรับรู้รายได้ 2,250 ล้านบาท ซึ่งรายได้โครงการต่างจังหวัดจะเติบโตปีละ 15-20% ของรายได้รวม 
“ศักยภาพภาคตะวันออกดีมาก มีนิคมฯ มีท่าเรือ การเดินทางไม่ไกลจากกรุงเทพฯ เชื่อว่าอสังหาริมทรัพย์ภาคตะวันออกจะโตได้ 10% ซึ่งบ้านแนวราบเป็นความต้องการจริง ผู้ซื้อมีวินัยดี” นายไชยยันต์ กล่าว 
กรรมการผู้จัดการ กล่าวถึงหุ้น LALIN ว่า เป็นหุ้นพื้นฐาน (บลูชิป) ขนาดกลาง ปันผลต่อเนื่องมา 10 ปี อัตราผลตอบแทนเงินปันผลสูง เฉลี่ยปีละ 5% นักลงทุนต่างชาติถือหุ้นระยะยาว ทำให้หุ้น LALIN ไม่มีสภาพคล่อง 
“ภาพใหญ่อสังหาริมทรัพย์ไม่น่ากลัว ยังไม่เกิดฟองสบู่ บ้านแนวราบยังมีความต้องการที่แท้จริง ส่วนคอนโดมิเนียม บริษัทจะคุมไว้ 30% ของรายได้ ซึ่งเป็นกลยุทธ์ของลลิล ทำให้บริษัทแข็งแกร่งแม้ยามมีวิกฤต” นายไชยยันต์ กล่าว